作者:洪邁
標題:十二時・憶少年
內容:璧門雙闕轉蒼龍。德壽儼祗宮。軒屏正坐，天子親拜天公。儀紳笏，羅鵷鷺，粲庭中。仙家歡不盡，人世壽無窮。誰知雲路，玉京成就，催返璇穹。轉手萬緣空。見說煙霄好處，不與下方同。塵合霧迷濛。笙簫寥寂，樓閣玲瓏。中興大業，巍巍稽古成功。事去孤鴻。忍聽宵柝晨鍾。靈舉駕，素幃低，杳龐茸。漸江潮，萬神護，川后滋恭。因山祗事，崔嵬禹穴，此日重逢。柏城封。愁長夜、起悲風。歌清廟、千古誦高宗。